Document ID: 31992R3648

ΚΑΝΟΝΙΣΜΟΣ (ΕΟΚ) αριθ. 3648/92 ΤΗΣ ΕΠΙΤΡΟΠΗΣ της 17ης Δεκεμβρίου 1992 για την τροποποίηση του κανονισμού (ΕΟΚ) αριθ. 1767/82 περί καθορισμού των λεπτομερειών εφαρμογής των ειδικών εισφορών κατά την εισαγωγή ορισμένων γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα της γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2071/92 (2), και ιδίως το άρθρο 14 παράγραφος 7,
Εκτιμώντας:
ότι στον κανονισμό (ΕΟΚ) αριθ. 1767/82 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1502/90 (4), προβλέπονται οι όροι αποδοχής στην Κοινότητα ορισμένων τυριών με μειωμένη εισφορά-
ότι λόγω των εξελίξεων στο έδαφος της πρώην Γιουγκοσλαβίας και ιδίως της δημιουργίας των νέων χωρών δεν είναι δυνατόν να γίνει κανονική διαχείριση του συστήματος που έχει συμφωνηθεί με την πρώην Γιουγκοσλαβία, όσον αφορά την εφαρμογή ειδικής εισφοράς στα τυριά Kashkaval καθώς και στα πρόβεια τυριά που αναφέρονται στο παράρτημα Ι στοιχεία ξ) και ο) του κανονισμού (ΕΟΚ) αριθ. 1767/82-
ότι πρέπει να υπάρξει παρέκκλιση από το εν λόγω σύστημα και να αντικατασταθεί προσωρινώς στη στήλη "χώρα καταγωγής" στο παράρτημα Ι του κανονισμού (ΕΟΚ) αριθ. 1767/82 ο όρος "Γιουγκοσλαβία" από τους όρους "Βοσνία-Ερζεγοβίνη, Κροατία, Σερβία, Μαυροβούνιο, Σλοβενία και πρώην Γιουγκοσλαβική Δημοκρατία της Μακεδονίας"- ότι είναι συγχρόνως ανάγκη να αντικατασταθεί προσωρινώς η απαίτηση υποβολής πιστοποιητικού ΙΜΑ 1, με την επιφύλαξη της απαίτησης παρουσίασης του πιστοποιητικού που αναφέρεται στο άρθρο 13 του κανονισμού (ΕΟΚ) αριθ. 804/68- ότι είναι εξάλλου σκόπιμο να προσδιοριστεί ότι εφαρμόζονται οι κανόνες καταγωγής που προβλέπονται στον κανονισμό (ΕΟΚ) αριθ. 343/92 (5)- ότι είναι ανάγκη κατά συνέπεια να τροποποιηθούν οι διατάξεις του κανονισμού (ΕΟΚ) αριθ. 1767/82 και να διαγραφεί στο παράρτημα IV η στήλη που περιλαμβάνει το όνομα του οργανισμού εκδόσεως των πιστοποιητικών ΙΜΑ 1, που εδρεύει στο Βελιγράδι-
ότι με τον παρόντα κανονισμό δεν θίγεται ο κανονισμός (ΕΟΚ) αριθ. 1432/92 του Συμβουλίου (6), όπως τροποποιήθηκε τελευταία από τον κανονισμό (ΕΟΚ) αριθ. 2015/92 (7), και οι κανονισμοί (ΕΟΚ) αριθ. 2655/92 (8) και (ΕΟΚ) αριθ. 2656/92 (9) του Συμβουλίου που απαγορεύουν τις συναλλαγές μεταξύ της Ευρωπαϊκής Οικονομικής Κοινότητας και των Δημοκρατιών της Σερβίας και του Μαυροβουνίου-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1767/82 τροποποιείται ως εξής:
1. παρεμβάλλεται το ακόλουθο νέο άρθρο 7α:
"Άρθρο 7α
Με προσωρινή παρέκκλιση από τις διατάξεις του άρθρου 1 παράγραφος 2, για την εισαγωγή στην Κοινότητα των προϊόντων που αναφέρονται στο παράρτημα Ι στοιχεία ξ) και ο) που κατάγονται από τις Δημοκρατίες της Βοσνίας-Ερζεγοβίνης, της Κροατίας, της Σλοβενίας, της Σερβίας και Μαυροβουνίου, και της πρώην Γιουγκοσλαβικής Δημοκρατίας της Μακεδονίας δεν απαιτείται το πιστοποιητικό ΙΜΑ 1.
Οι κανόνες καταγωγής που εφαρμόζονται στα προϊόντα που αναφέρονται στο πρώτο εδάφιο τα οποία εισάγονται από τις προαναφερθείσες Δημοκρατίες είναι οι κανόνες που καθορίζονται στον κανονισμό (ΕΟΚ) αριθ. 343/92 της Επιτροπής (*)-
(*) ΕΕ αριθ. L 38 της 14. 2. 1992, σ. 1."-
2. στο παράρτημα Ι στοιχεία ξ) και ο) στη στήλη "χώρα καταγωγής", ο όρος "Γιουγκοσλαβία" αντικαθίσταται από τους όρους "Βοσνία-Ερζεγοβίνη, Κροατία, Σλοβενία, Σερβία, Μαυροβούνιο, και πρώην Γιουγκοσλαβική Δημοκρατία της Μακεδονίας"-
3. στο παράρτημα IV, η στήλη που αφορά τον οργανισμό εκδόσεως των πιστοποιητικών ΙΜΑ 1, που εδρεύει στο Βελιγράδι, διαγράφεται.
Άρθρο 2
Ο παρών κανονισμός δεν θίγει του κανονισμούς (ΕΟΚ) αριθ. 1432/92, (ΕΟΚ) αριθ. 2655/92 και (ΕΟΚ) αριθ. 2656/92 οι οποίοι απαγορεύουν τις συναλλαγές μεταξύ της Ευρωπαϊκής Οικονομικής Κοινότητας και των Δημοκρατιών της Σερβίας και του Μαυροβουνίου.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 1992.

Labels: 10
3
18